एपीएफ च्याम्पियन
अपराजित रहँदै विभागीय टोली नेपाल एपीएफ क्लब शनिबार १३ औं रेडबुल ढोरपाटन यूएम महिला डबल लिग भलिबलमा च्याम्पियन बनेको छ ।
काठमाडौँ — अपराजित रहँदै विभागीय टोली नेपाल एपीएफ क्लब शनिबार १३ औं रेडबुल ढोरपाटन यूएम महिला डबल लिग भलिबलमा च्याम्पियन बनेको छ ।लिगको अन्तिम खेलमा शिवम् न्यु डायमन्ड एकेडेमीलाई ३–० को सोझो सेटमा हराउँदै एपीएफले उपाधि जितेको हो । एपीएफले १७ खेलबाट ५० अंक जोडेको थियो । दोस्रो स्थानको रहेको डायमन्डले १७ खेलबाट ४६ अंक जोड्न सक्यो । अन्तिम खेलमा गतिलो प्रदर्शन गर्न नसक्दा डायमन्डले २५–१६, २५–१७, २५–१२ ले सेट सुम्पिएको थियो । तेस्रो र चौथो स्थान भने छुटयाइएको छैन । शनिबारै पोखराको टप्स उमाविले नेपाल पुलिस क्लबलाई २५–२१, २५–२७, २५–१९, १०–२५, १७–१५ ले हराएको थियो । जितपछि टप्स १७ खेलबाट ३५ अंक जोड्दै पुन: तेस्रो स्थानमा उक्लन सफल भयो । एक खेल कम खेलेको पुलिस ३३ अंकसहित चौथो स्थानमा छ । शुक्रबार पुलिसले २–१ सेटको अग्रता बनाएको थियो । चौथो सेटमा पुलिस १६–६ ले अगाडि रहँदा खराब प्रकाशका कारण रेफ्रीले खेल स्थगित गरेको थियो । त्यसपछि यस खेल शनिबार खेलाइएको हो । उपाधि विजेता एपीएफले ३ लाख २५ हजार रुपैयाँ पुरस्कार पायो । उपविजेता न्यु डायमन्डले १ लाख ७० हजार पायो । व्यक्तिगत विधातर्फ न्यु डायमन्डका सलिना श्रेष्ठ लिबरो र कृपा अधिकारी लिफ्टर, एपीएफकी रेश्मा भण्डारी ब्लकर, पुलिसकी कोपिला राना क्विकर र टप्सकी अरुणा शाही सर्भरमा उत्कृष्ट भएका थिए । एपीएफका ज्ञानेन्द्र विष्ट प्रशिक्षकमा उत्कृष्ट भए । सबैले समान ५ हजार पाए । प्रतियोगितामा दाङको श्रीगाउँ खेलकुद विकास समितिकी शर्मिला नेपाली उदीयमान खेलाडी, आर्मी क्लबकी निरुता ठगुन्ना प्लेयर अफ द सिरिज, एपीएफकी सरस्वती चौधरी प्लेयर अफ द इयर र न्यु डायमन्डकी प्रतिभा माली उत्कृष्ट खेलाडी भएका थिए । उत्कृष्ट सबैले यूएम पावरम्याक्स स्कुटर पुरस्कार पाए । नयाँ बसपार्कस्थित आयोजक ढोरपाटन क्लबको कोर्टमा भएको प्रतियोगितामा पोखराका राजकुमार घताने उत्कृष्ट दर्शक भए । उनले पनि स्कुटर पुरस्कार पाए । 